Twee vroue vas oor gekaapte voertuigArgieffoto Twee vroue is in Soweto in hegtenis geneem nadat hulle glo met ŉ gekaapte voertuig betrap is, het die polisie in Gauteng Maandag gesê. “Die vroue is Sondag in hegtenis geneem,” het ao Kay Makhubela, woordvoerder van die polisie, gesê. “Die polisie het ŉ wenk van die gemeenskap ontvang dat ŉ voertuig, wat glo gekaap is, by ŉ huis in Moletsane opgemerk is.” Volgens Makhubela het die voertuig in die motorhuis van ŉ huis wat aan een van die vroue behoort, gestaan. Die voertuig is glo Saterdag in Krugersdorp gekaap. “Die vroue, onderskeidelik 40 en 51 jaar oud, sal Dinsdag in die Protea-landdroshof verskyn op aanklag van die besit van ŉ gekaapte voertuig.”